Anika Smit: Hof hoor oor merk aan pa se gesigBelanghebbendes en regslui Dinsdag in die hof (21 Augustus 2018). Foto: Phillip Bruwer ŉ Vriendin van Anika Smit, die tienermeisie van Pretoria wie se wrede moord ná agt jaar steeds onopgelos is, moes ná Anika se moord by haar begrafnis gaan “spioeneer” vir onder meer mense wat krapmerke aan hul gesigte het. Anika se jare lange beste vriendin, Hanrika Beukes, getuig tans in die Pretoria-Noord-landdroshof waar die geregtelike ondersoek na Anika se dood Maandag hervat is. Die geregtelike ondersoek het in September 2015 begin om te bepaal of daar genoeg bewyse is om iemand vir Anika se dood aanspreeklik te hou nadat die polisie se ondersoek doodgeloop het. Die belanghebbendes in die ondersoek is Anika se pa, Johan Smit, Anika se ma, Charlotte Eksteen, ŉ ekskêrel, Nico Venter, en twee destydse skoolmaats, Damian Treeby en André van Wyk. Beukes, tans ŉ sersant in die polisie se forensiese eenheid in Silverton, het Anika van hul laerskooldae af geken. Sy en Anika was ook saam in Hoërskool Gerrit Maritz, maar nie in dieselfde graad nie – sy is twee jaar ouer as Anika. Adv. Corrie Nieuwenhuys, Treeby en Van Wyk se regsverteenwoordiger, wou Dinsdag spesifiek by Beukes hoor of daar enige merke aan Anika se pa se gesig was tydens haar begrafnis. Dit volg nadat Beukes Maandag getuig het hoe sy deur die eerste ondersoekbeampte in Anika se moordsaak, AO Annerie Robinson, versoek is om by haar begrafnis op die begrafnisgangers te “spioeneer” vir mense met krapmerke aan hul gesigte of mense wat verdag optree. “Ek het geweet Anika sou nie gaan sonder om te veg of haar man te staan nie. Sy was nie ŉ lamsak nie. Sy het krag gehad. Toe ek vir die polisie begin werk het, het ek geleer hoe belangrik DNS is. Ek het vir al my vriendinne gesê as hulle in ŉ moeilike situasie soos verkragting is om soveel moontlik DNS op hulle te kry deur te veg en te krap, want die DNS kan as bewyse in ŉ hof gebruik word,” het Beukes vroeër getuig. Anika Smit Nieuwenhuys het ŉ foto aan die hof getoon waar Smit by ŉ kruis sit met ŉ duidelike merk onder sy regteroogbank. Nieuwenhuys wou weet of Beukes dié merk ná Anika se moord gesien het en of sy weet waar en wanneer die foto geneem is. “Dit lyk of die foto in haar huis geneem is en of dit ná die begrafnis was omdat die kruis daar is,” het Beukes geantwoord. Sy het ook getuig sy kan nie onthou of sy tydens die begrafnis enige merke aan Anika se pa se gesig opgemerk het nie, aangesien dit so lank gelede was en sy net daarheen gegaan het om haar eer te betoon. Stef Kruger, Smit se regsverteenwoordiger, het egter tydens sy kruisondervraging dit aan die hof gestel dat die foto tydens ŉ onderhoud met ŉ Sondagkoerant geneem is. Hy het ŉ koerantuitknipsel, wat 6 April 2014 gedateer is, en ŉ mediese sertifikaat as bewyse in die hof ingedien en voer aan die merk is veroorsaak deur die verwydering van ŉ kwaadaardige gewas. “My aanwysings is dat daardie foto ŉ paar dae geneem is voor die koerantberig verskyn het. Dit was dus vier jaar ná Anika se moord. So, dit is onmoontlik dat daardie merk vier jaar oud is,” het Kruger dit gestel. Nieuwenhuys het Beukes ook uitgevra of Anika al ooit swanger was en of sy by die okkulte betrokke was. “Sover ek weet, was Anika nooit swanger nie en niemand van wie ek weet in my vriendekring was of is by die okkulte betrokke nie,” het sy geantwoord. Anika is op 10 Maart 2010 in Theresapark, in die noorde van Pretoria, vermoor. Die moordenaar het albei haar hande afgesny en dit van die toneel verwyder. Sy is ook seksueel aangerand en het verskeie steekwonde aan haar liggaam gehad. Haar hande is tot nou toe nog nie gevind nie. Die saak is vir die res van die week op die hofrol geplaas. Die saak duur voort. Beukes word steeds kruisondervra. Lees alle vorige berigte oor Anika Smit op Maroela Media.